ሱዳን የህዳሴው ግድብ ለአከባቢው የልማት ሞዴል ነው አለች
አዲስ አበባ፣ሃምሌ 6 /2005 (ዋኢማ) -የሱዳኑ የእርሻና የመስኖ ሚንስትር ዶክተር አብዱል ታሊ ሱዳን አሁንም የኢትዮጵያን የታላቁን የህዳሴ ግድብ ግንባታ እንደምትደግፍ ለሱዳን ቪዥን ተናገሩ ፡፡ሚንስትሩ እንደተናገሩት ሱዳን የዚህን ግድብ ግንባታ የምትደግፈው ፥ያለምንም ምክንያት ሳይሆን ግድቡ የአከባቢው የልማት ሞዴል ስለሆነ ነው ፡፡ከዚህም በተጨማሪ የሱዳንና ግብፅ የመሬት አቀማመጣቸው ሜዳማ ፥ የአየር ንብረታቸውም በረሃና ሞቃት በመሆኑ ውሃው በትነት ያልቃል ፡፡ኢትዮጵያ ግን ተራራማና ደጋማ አገር ስለሆነች እንዲሁም ግድቡ ከስፋቱ  ጥልቀት ያለው መሆኑ ለትነት እንዳይጋለጥ ይረዳል ብለዋል፡፡ከሶስቱ አገራት /ኢትዮጰያ፣ሱዳን ፣ግብጽ/  የተውጣጣው የኤክስፐርቶች ቡድን ሪፖርት የግድቡን ጠቀሜታ እንጂ ጉዳት የማያሳይ እንደሆነም ገልፀው ፥ ግብፅ ውስጥ ያለው ሁኔታ የፖለቲካ ጨዋታ ነው ብለዋል፡፡“ጥቂት ግብፃዊያን ግድቡን ጫና ለመፍጠር እንደ ፖለቲካ መሳሪያ እየተጠቀሙበት ነው ፡፡” ሲሉም ተናግረዋል፡፡ሚንስትሩ አያይዘውም እኛ ውሃውን የምንፈልገው ለእርሻ ነው ኢትዮጵያ ግን የኤሌትሪክ ሃይል ለማምረት ነው ፥ስለዚህ አይጎዳንም እንደውም ውሃውን በማመጣጠን ጎርፍና ድርቅ እንዳይከሰትብን ይረዳናል ብለዋል፡፡ግብጻውያን ወንድሞቻችን የህዳሴ ግደቡ እንደማይጎዳን በተደጋገሚ ነግረናቸዋል አሁንም እየነገርናቸው ነው  ፡፡በኢትዮጵያና በግብፅ መካከልም አስታራቂ መሆን እንፈልጋለን ብለዋል የሱዳኑ የእርሻና የመስኖ ሚንስትሩ ዶክተር አብዱል ፡፡(ኤፍ ቢ ሲ)